text: Nybagt folketingsmedlem har kildren i maven før første møde i salen
  20 juni 2019 kl. 05.29
  Torsdag middag træder Folketinget sammen for første gang siden valget - og de nyvalgte medlemmer kan indtage deres plads i salen.
  Formelt afløses det siddende Folketing af det nyvalgte på valgdagen. Men inden det nyvalgte Folketing træder sammen, skal stemmerne fintælles, så det er helt sikkert, hvem der er valgt ind som medlemmer af Folketinget. Først herefter kan Tinget sættes, som det hedder.
  Ifølge grundloven træder det nyvalgte Folketing sammen senest den 12. hverdag efter valgdagen kl. 12, lørdag inklusive - og det er altså i dag.
  Anders Kronborg, nyvalgt MF, Soc.dem., Esbjerg: "Det kildrer allerede lidt i maven ved tanken om at træde ind i salen for alvor. Det bliver et bevægende øjeblik for mig og min familie."
  For nyvalgte medlemmer er det første møde noget helt specielt. Der er fem nyvalgte fra Sydjyllands Storkreds, nemlig Niels Flemming Hansen, Kons., Birgitte Vind, Soc.dem., Anders Kronborg, Soc.dem., Pernille Vermund, Nye Borgerlige og Christoffer Aagaard Melson, Venstre. Karina Lorentzen, SF, er også nyvalgt - men har tidligere siddet i Folketinget i perioden 2007-15.
  Anders Kronborg fra Esbjerg har smugkikket på sin plads i Folketingssalen, hvor han kommer til at sidde på næstbagerste række.
  Han har fundet det pæne tøj frem til det første officielle møde i Folketingssalen.
  - Det kildrer allerede lidt i maven ved tanken om at træde ind i salen for alvor. Det bliver et bevægende øjeblik for mig og min familie, der kommer for at kikke på, siger Anders Kronborg til TV SYD.
  Et andet stort øjeblik bliver fredagens underskrift på, at han som nyvalgt folketingsmedlem vil overholde grundloven.
  De første møder i det nyvalgte Folketing
  Det første møde i Folketingssalen torsdag kl. 12.00.  Mødet indledes med, at der under ledelse af Bertel Haarder, der som det længst siddende medlem er aldersformand, vælges en midlertidig formand.Derefter vælges et foreløbigt udvalg på 21 medlemmer til Prøvelse af Valgene om godkendelse af folketingsvalget. Folketingets andet møde fredag kl. 13.00.Eneste behandling af indstilling fra Udvalget til Prøvelse af Valgene. (Afstemning).Pause, hvor de nye folketingsmedlemmer skriver under på, at de vil overholde grundloven. Dette sker i Fællessalen.Valg af formand.Valg af 4 næstformænd.Valg af 4 tingsekretærer.Valg af visse stående udvalg.Efter mødet afholdes en reception for Folketingets medlemmer med familie i Vandrehallen.Folketinget tredje møde tirsdag den 25. juni 2019 kl. 13.00Eventuelt orlov. (Afstemning).Eneste behandling af indstilling fra Udvalget til Valgs Prøvelse, med henblik på godkendelse af Europaparlamentsvalget. (Afstemning).Kilde: Folketinget.dk
  
  